C 202/80
MT
Il-Ġurnal Uffiċjali tal-Unjoni Ewropea
9.6.2023
Iż-żona ġeografika hija kkaratterizzata minn kundizzjonijiet pedoloġiċi differenti, li l-aktar rappreżentattivi minnhom huma x-shales aċidużi tal-quċċati tal-għoljiet, il-ħamrija kalkarja tal-plateaux u tal-pjanuri użati għall-vitikultura u l-artijiet alluvjali ġeblin.
Dawn kollha jagħtu ħamrija niexfa u ftit fertili li hija adattata għad-dwieli u li tippermetti għeruq fondi.
Mill-muntanji tas-Cévennes, il-Montagne Noire u l-għolijiet tal-Pirinej sal-kosta tal-laguna, l-IĠP “Terres du Midi”, li minnha jgħaddu x-xmajjar Aude, Orb, Hérault, Vidourle u Gardon, tifforma anfiteatru kbir li jagħti għal fuq il-Baħar Mediterran.
Dan it-territorju jgawdi minn klima Mediterranja adattata għall-kultivazzjoni tad-dwieli minħabba s-sjuf sħan u xotti u x-xtiewi moderati, flimkien ma’ żewġ perjodi ta’ xita fil-ħarifa u fir-rebbiegħa.
Hemm diversi rjieħ fiż-żona.
“Riħ mill-baħar” jonfoħ regolarment u xi drabi bis-saħħa fil-Golfe du lion, b’mod partikolari matul il-perjodu ta’ maturazzjoni tal-għeneb.
B’hekk, ir-raxx tal-baħar li jiġi jimmodera t-temperatura eċċessiva.
Riħ xott u qawwi mit-Tramuntana jew mill-Punent (Tramontane, Cers u Mistral) jikkontribwixxi għall-istat san u tajjeb tal-vinja.
Dawn l-aspetti klimatiċi jiffavorixxu t-tħawwil ta’ varjetajiet ta’ dwieli b’aspetti ekoloġiċi differenti.
Tliet tipi minn dawn jinsabu f’dan it-territorju: il-muntanji u l-plateaux għoljin, iż-żoni ta’ taħt il-muntanji u l-plateaux intermedji u, fl-aħħar nett, il-pjanura kostali.
Hawnhekk monokultura tal-vitikultura testendi mid-Delta tar-Rhône sal-fruntiera Spanjola.
9.2.
Speċifiċità tal-prodott L-IĠP “Terres du Midi” hija prodott marbut mal-istorja tal-vitikultura tan-Nofsinhar.
Dan it-territorju ilu jipproduċi l-inbejjed mill-ewwel vinji fl-Ewropa tal-Punent madwar Agde, għall-ħabta tas-sena 600 QK.
Kriżi vitikulturali laħqet il-qofol tagħha fis-sena 1907 u din kienet tinvolvi aspetti marbutin mal-produzzjoni tal-inbid, mal-ħajja soċjali u mal-ekonomija tal-azjendi tal-vitikultura.
Id-diversi taxxi, il-produzzjoni żejda u l-frodi pprovokaw l-iskuntentizza.
Il-prezzijiet naqsu u l-kwalità tal-inbejjed iddgħajfet.
Ikkonfrontati bl-intransiġenza tal-awtoritajiet, il-vitikulturisti ta’ Languedoc waqqfu bosta kumitati għall-protezzjoni tal-vitikultura b’delegazzjonijiet fil-maġġoranza tal-muniċipalitajiet tan-Nofsinhar ta’ Franza.
Dawn inġabru malajr fil-“Confédération Générale des Vignerons du Midi” (il-Konfederazzjoni Ġenerali tal-Vititkulturisti tan-Nofsinhar ta’ Franza).
Għalhekk, l-idea ta’ “Midi Viticole” beda jissawwar meta l-Istat irrikonoxxa din il-Konfederazzjoni.
Dan ippermetta biex jitkompla d-djalogu, biex jinstabu soluzzjonijiet u biex din il-kriżi tiġi indirizzata (tnaqqis fit-taxxi, prevenzjoni tal-frodi, regoli dwar id-dikjarazzjoni u l-moviment tal-inbejjed, amnestija).
L-att fundatur ta’ dan il-moviment jirreferi b’mod ċar għal-limiti tal-“Midi Viticole”, li jiġbor l-erba’ départements tal-vitikultura Pyrénées-Orientales, Aude, Hérault u Gard.
Dawn l-artijiet jintużaw kważi esklussivament għall-kultivazzjoni tad-dwieli.
Definizzjoni preċiża statutorja ta’ “vin de canton” ġiet stabbiliti fl-1964, b’referenza għal żona amministrattiva ta’ produzzjoni b’sett speċifiku ta’ karatteristiċi pedoklimatiċi.
B’digriet tal-1968 dawn il-“vins de canton” ġew ittrasformati f’“vins de pays”, li għall-ewwel kienu identifikati bl-isem tad-département tal-produzzjoni u kellhom jissodisfaw kriterji ta’ produzzjoni speċifiċi li jirrikjedu livell ogħla ta’ kwalità.
Dan l-istadju ppermetta lill-“vins du Midi” jibbenefikaw minn rikonoxximent speċifiku li wassal għall-ħolqien tal-IĠP “Terres du Midi”.
L-inbejjed bl-IĠP “Terres du Midi” jiġu prodotti sa madwar 100 000 ettolitru u fi tliet kuluri.
L-inbejjed ħomor jirrappreżentaw il-maġġoranza (55 % tal-produzzjoni).
L-inbejjed rożè (35 %) jiġu t-tieni u l-inbejjed bojod jikkostitwixxu l-bqija.
L-Indikazzjoni Ġeografika Protetta “Terres du Midi” tirrappreżenta prinċipalment it-taħlita tal-varjetajiet ta’ dwieli li jistgħu jkunu varjetajiet tradizzjonali tar-reġjun jew varjetajiet miġjuba minn reġjuni oħra tal-vitikultura.
It-tħawwil ta’ dawn il-varjetajiet huwa possibbli bis-saħħa tal-esperjenza tal-vitikulturisti li jikkultivaw id-dwieli tagħhom skont il-kundizzjonijiet pedoloġiċi differenti li jiffurmaw iż-żona ġeografika sabiex jiksbu għenba ta’ kwalità.
Il-klima Mediterranja sħuna u xotta hija esenzjali biex l-għeneb jilħaq maturità sħiħa fiż-żoni kollha u għallvarjetajiet kollha u biex l-aromi primarji jiġu ppreservati u saħansitra msaħħa.
L-inbejjed prodotti huma għalhekk ikkaratterizzati mill-kwalità aromatika tagħhom, tal-frott u tal-fjuri, li l-intensità u n-natura tagħhom ivarjaw skont il-varjetajiet ta’ dwieli mħallta.